Miksija bil-fidda, swiethom man-nofs miljun ewro – l-istatwa ta' San Filep f'Ħaż-Żebbuġ
Imtella' Ġunju 14, 2020 - Aġġornata 14 Ta' Ġunju, 2020 10:06am Bis-sajf wara l-bieb, lil hinn minn xi qabża l-baħar li tiffriskak u b'rutina li xi ftit jew wisq tibda tittaffa mill-għaġġla li jġib miegħu x-xogħol fix-xhur tax-xitwa, fost il-Maltin u l-Għawdxin x'aktarx li f'dawn il-jiem l-għatx għall-istaġun tal-festi jibda jagħmel tiegħu. Illum, li kieku l-Covid-19 m'għoġbux iċaħħad 'il bosta mill-briju tal-festi, kien imiss liż-Żebbuġin biex joħonqu kull rokna tal-lokalità tagħhom hekk kif bħal-lum tiġi ċċelebrata l-festa ta' San Filep. Lil hinn mill-briju u l-atmosfera liema bħalha li anki hawnhekk ta' kull sena f'dan il-jum jikkaratterizzaw 'il dawn l-akkwati, fost il-partikolaritajiet mill-aktar interessanti b'rabta ma' din il-festa proprju l-istatwa ta' San Filep. Liema statwa, barra r-ras, l-idejn, is-saqajn u s-serp li saru minn fidda mastizz, fiha 76 pjanċa tal-fidda u fiha piż ta' madwar 36 kilo fidda. F'kummenti lil tvm.com.mt is-segretarju tal-Għaqda Każin Banda San Filep Brian Bonnici, il-PRO tal-Għaqda Philip Balzan u Christopher Cutajar mill-Kumitat IT tal-Għaqda qalu li l-istatwa nħadmet minn pjanċi tal-fidda mmartellati u li ftit hawn statwi kbar ta' din l-għamla fid-dinja. Mistoqsija xi kemm qamet l-istatwa, it-tliet membri tal-Għaqda spjegaw li li kieku dak li jkun kellu jaqleb l-ispiża biex saret l-istatwa għall-flus tal-lum b'kollox tiġi tiswa man-nofs miljun ewro. Fi ftit kliem, dak iż-żmien ħaddiem mal-gvern kellu paga ta' £20 fis-sena. Liema ħaddiem, illum jaqla' mal-€10,000 fis-sena. B'hekk, peress li l-istatwa swiet kważi daqs il-pagi ta' sena ta' 46 ħaddiem, l-istatwa x'aktarx li swiethom madwar €460,000. Dan ix-xogħol mirqum inħadem f'Ruma minn Luigi Fontana, wieħed fost l-aqwa artisti fil-bottega ta' Tommaso Minardi. Qabel ma nġiebet lejn xtutna, fit-13 ta' Lulju tal-1863 l-istatwa ttieħdet il-Vatikan fejn tbierket mill-Papa Piju IX u tħalliet xi jiem għall-wiri. Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep Sors: Kumitat IT tal-Għaqda Każin Banda San Filep